ระวังโดนทิ้ง
*เดิมที “โมนิก้า” เตรีมตัวจะกล่าวคำอวยพรสวัสดีปี 2563 แต่เผอิญเห็นบรรยากาศการลงทุนช่วงส่งท้ายปี 2562 ไม่ค่อยสดใสซาบซ่าสักเท่าไหร่ จึงขอเปลี่ยนมาเม้าท์เรื่องหนัก ๆ เพื่อกระตุ้นต่อมอะดรีนาลีนของนักลงทุนให้เตรียมพร้อมสู่การลงทุนรอบใหม่ เพราะในปีนี้จะเต็มไปด้วยขวากหนามนานัปการ จึงไม่มีเวลาทำตัวตุ้งติ้งไปวัน ๆ เพราะมันไม่ใช่รูปแบบของการลงทุนในปีหนูผีน่ะซี
1 ม.ค. 2563

เจาะกระดาน : โมนิก้าและทีมงาน
*เดิมที “โมนิก้า” เตรีมตัวจะกล่าวคำอวยพรสวัสดีปี 2563 แต่เผอิญเห็นบรรยากาศการลงทุนช่วงส่งท้ายปี 2562 ไม่ค่อยสดใสซาบซ่าสักเท่าไหร่ จึงขอเปลี่ยนมาเม้าท์เรื่องหนัก ๆ เพื่อกระตุ้นต่อมอะดรีนาลีนของนักลงทุนให้เตรียมพร้อมสู่การลงทุนรอบใหม่ เพราะในปีนี้จะเต็มไปด้วยขวากหนามนานัปการ จึงไม่มีเวลาทำตัวตุ้งติ้งไปวัน ๆ เพราะมันไม่ใช่รูปแบบของการลงทุนในปีหนูผีน่ะซี
*ถ้าให้ “โมนิก้า” พิจารณาความเป็นไปได้ของดัชนีจะเป็นไปในทางไหน ? เดี๊ยนคงต้องพุ่งเป้าไปยังเรื่องเทขายของกองทุน LTF (ชอบขายเดือน ม.ค.เป็นประจำทุกปี) สาแก่ใจแล้วหรือยัง ? หากยังไม่เป็นที่พอใจสำหรับผู้จัดการกองทุน ดัชนีมีโอกาสรูดลงไปพักตัวที่ระดับ 1,550 จุด แหง ๆ เพราะองค์ประกอบรอบด้านที่เกริ่นนำไว้เมื่อวันก่อนมันปลุกเร้าให้เป็นเช่นนั้น จึงไม่ควรนำประเด็นอื่นมาเชื่อมโยงกับเรื่องที่กำลังจะเกิดขึ้นเจ้าค่ะ
*เหมือนกับเหตุการณ์ที่เกิดขึ้นเมื่อปี 2556 ตอนนั้นต่างชาติเทหุ้นออกมาตลอดทั้งปี รวมเบ็ดเสร็จทิ้งหุ้นออกมาทั้งสิ้น 2 แสนล้านบาท (ปี 2562 ต่างชาติทิ้งหุ้น 4.50 หมื่นล้านบาท) และเมื่อย้อนดูดัชนีตอนต้นปีอยู่ที่ระดับ 1,390 จุด พอถึงช่วงปลายปีอยู่ที่ระดับ 1,300 จุด (ดัชนีต้นปี 2562 อยู่ที่ 1,565 จุด กลางปีอยู่ที่ 1,740 จุด พอถึงปลายปีอยู่ที่ 1,580 จุด) ทั้งที่ช่วงต้นปีออกแอ็กชั่นสุดสวิงริงโกอีโต้บาน (กลางปีวิ่งขึ้นไปถึง 1,648 จุด) จนใครต่อใครเชื่อว่าดัชนีจะขึ้นไปยืนเหนือระดับ 1,700 จุด พอเอาเข้าจริงกลับแกว่งตัวขึ้น ๆ ลง ๆ ตลอดทั้งปี..เขาถึงโทษฝรั่งทำพิษไงล่ะคะ
*งานนี้อย่าพูดถึงประเด็นอื่นให้เสียเวลา สู้เอาข้อมูลที่มีอยู่มาตีแผ่ความจริงให้ครบทุกด้านดีกว่า พร้อมกันนี้ “โมนิก้า” อยากให้นักลงทุนกลับไปทบทวนคำแนะนำให้ “เคาะขวา” เมื่อสัปดาห์ก่อน เป็นคำแนะนำที่ยอมรับได้ไหม ? ถ้ายอมรับได้ตามตรรกะที่พร่ำพรรณนา นี่คือโอกาสทองของการลงทุน เพียงแต่การซื้อรอบนี้ต้องมองยาวขึ้นสักนิดหนึ่ง หรือถ้าคิดจะเล่นสั้น ก็ต้องสั้นจริง ๆ นะจะบอกให้
*สรุปง่าย ๆ แบบไม่ต้องพูดอะไรมากก็คือ มีหุ้นจำนวนมากที่ราคาค่อนข้างถูก แต่ขึ้นไม่ได้สักทีนั้น น่าจะเป็นผลมาจากมีคนกดราคาจนโงหัวไม่ขึ้น และเมื่อพิจารณาจากหุ้นบลูชิพหลายตัวที่โดนถล่มจนม่อยกระรอก “โมนิก้า” เห็นหุ้นอยู่ตัวหนึ่งที่กู่ไม่กลับแล้วแน่ ๆ น่าจะเป็นในรายของ CPALL ราคาหุ้นไหลรูดอย่างกับคนท้องเสีย..บ่องตง หมดความน่าสนใจแล้วจริง ๆ ไม่เชื่อลองถามกูรูหุ้นสำนักต่าง ๆ ดูก็ได้นะคะ
*ส่วนที่เป็นผู้แพ้ในวงการตลาดหุ้นอีกหนึ่งตัว และสร้างความผิดหวังอย่างรุนแรงให้กับกองเชียร์ นาทีนี้ไม่มีใครเกินหน้าเกินตา BJC แถมเมื่อส่องกล้องมองย้อนกลับไปจะเห็นว่า เบ็ดเสร็จไตรมาส 4 หุ้นปรับตัวลง 20% ซึ่งส่วนหนึ่งเป็นผลมาจากพวกวงในเกิดความกังวลเกี่ยวกับการเทกฯ โลตัส ผนวกกับในช่วงท้ายปีบรรดานักวิเคราะห์สำนักต่าง ๆ ออกโพยหุ้นน่าเก็บเข้าพอร์ต แต่ดันไม่มีชื่อหุ้นตัวนี้รวมอยู่ในรายการดังกล่าวแบบนี้ สงสัยจะกู่ไม่กลับแล้วแน่ ๆ และอาจได้เห็นราคาต่ำกว่า 40 บาทเสียแล้วกระมัง…อิอิอิ
*เช่นเดียวกับหุ้นสื่อสาร TRUE ก็อยู่ในช่วงของการตั้งฐานใหม่อีกรอบ ซึ่งไม่มีใครรู้ว่ารอบนี้จะยืนระยะได้นานแค่ไหน ? ขนาดผู้รู้หลายท่านออกมาพูดเหมือนกันว่า หุ้นสุดแสนจะถูกแสนถูก แต่สุดท้ายยังมีการขนของออกมาขายตลอดเวลาแบบนี้ (กลัวประมูล 5G) “โมนิก้า” ถือเป็นกระบวนการที่ต้องเพิ่มความระมัดระวังเช่นกัน เพราะเดือนนี้เป็นเดือนที่กองทุน LTF จ้องจะออกของมากกว่าไล่เก็บของน่ะซี
*ส่วนคนที่ชอบอะไรที่วูบวาบอย่างไร้เหตุผล “โมนิก้า” ขอแนะนำให้ดู AWC เป็นลำดับแรกก่อนใครเพื่อน ขนาดเทรดกันบนค่า P/E ที่ระดับ 217 เท่า ขณะที่ Yield ก็คงหนีไม่พ้นต่ำเรียดดิน เลยไม่มีอะไรที่ควรค่าแก่การจดจำเลยพับผ่าซิ! แถมไซเคิลหุ้นเป็นแบบ “ลากแล้วทุบ” ลงทันที (ขึ้นไปแตะ 6 บาท แล้วสาดหุ้นกันทุกที) เดี๊ยนถึงมองราคาปิดที่ 5.85 บาท บวกไป 0.10 บาท หรือขึ้นไป 1.75% ด้วยมูลค่าการซื้อขาย 115 ล้านบาท มันไม่คุ้มที่จะเอาตัวเข้าไปเสี่ยงเลยนะจ๊ะ
*ไหน ๆ เม้าท์ถึงความเสี่ยงขึ้นมาทั้งที “โมนิก้า” ขอเลยไปดูหุ้นปูนใหญ่ SCC เพื่อประดับเป็นความรู้กันสักเล็กน้อย เพราะการขยับก้นขึ้นมาปิดที่ 392 บาท บวกไป 2 บาท ด้วยมูลค่าการซื้อขาย 385 ล้านบาท มันอาจเข้าตำราที่ว่า “ยังไม่ทันจะเห็นน้ำ รีบตัดกระบอกไม้ไผ่” กำไรที่บอกจะได้นั้น..เอาเข้าจริงจะมาตามนัดไหม ? ผนวกกับธุรกิจสายปิโตรเคมีก็ยังไม่ฟื้นแบบจะแจ้ง เดี๊ยนเลยไม่เข้าใจว่า ต้องรีบเคาะขวาทำไม ?..อิอิอิ